唐加士打一哩賽日 潘頓卜咗3場G1坐騎
2024年04月03日 13:38
東網電視
更多新聞短片
潘頓周末出戰唐加士打一哩賽日,共騎6駒上陣。(圖片來源:Getty Images)
星期六嘅越洋轉播賽戲碼,日場上演澳洲唐加士打一哩賽日,當日响悉尼蘭域馬場舉行嘅10場賽事,將會有8場轉播來港,當中就包括咗4場國際一級賽,除咗主題賽事唐加士打一哩賽、仲有澳洲賽馬會育馬錦標、史文夫錦標同埋澳洲打吡大賽。
呢日係悉尼秋季嘉年華檔期嘅重要賽日之一,可惜今屆賽事將會受到不穩定天氣影響,場地或會起變化,據蘭域馬場場地經理Michael Woods表示,雖然目前場地保持正常,但澳洲氣象局預測星期四、五一連兩日都會有雨,尤其星期五雨勢將會持續,而且雨勢有時頗大,悉尼部分地區甚至預測會錄得超過90毫米雨量,尚幸周末天氣預測,中午以後將會天氣好轉,期望場地亦不致太軟爛。
至於今個大賽日,香港一哥潘頓,又再捲土重來,繼上年「樂觀派」之後,今年佢就會夥拍華禮納訓練嘅「武裝自己」(Militarize),個人力圖再次成功衞冕,而潘頓响呢項賽事嘅往績相當標青,曾經分別憑「聖靈瀑布」(2014)、「有點兒」(2017)、「樂觀派」(2023)贏咗3屆賽事,話唔定今次「武裝自己」,大有機會造就佢近十年之內,第四度奪標。
潘頓响呢日賽事,將會有6駒出戰,不過頭場賽事唔係轉播場次,所以香港馬迷就無得睇,其餘5匹坐騎之中,潘頓响3場一級賽都有坐騎,除咗唐加士打一哩賽騎「武裝自己」,澳洲賽馬會育馬錦標策騎2歲馬Duvana,而史文夫錦標就會為高多芬旗下「後艙逍遙」效力。